b'\n_START_ARTICLE_\nHenrikas Ciparis\n_START_PARAGRAPH_\nHenrikas Ciparis (g. 1941 m. gruod\xc5\xbeio 31 d. Labard\xc5\xbeiuose, Rietavo vals\xc4\x8dius) \xe2\x80\x93 Lietuvos dailininkas scenografas, tapytojas, grafikas, pedagogas.\n_START_SECTION_\nBiografija\n_START_PARAGRAPH_\n1969\xc2\xa0m. baig\xc4\x97 Lietuvos dail\xc4\x97s institut\xc4\x85. Nuo 1973\xc2\xa0m. Lietuvos operos ir baleto teatro dailininkas, nuo 1983\xc2\xa0m. vyr. dailininkas. 1976\xe2\x80\x931982\xc2\xa0m. vadovavo Lietuvos dail\xc4\x97s instituto Scenografijos studijai._NEWLINE_\xc5\xbdmona Liudvina\xc2\xa0\xe2\x80\x93 choro dirigent\xc4\x97 muzikos d\xc4\x97stytoja (Lietuvos muzikos ir teatro akademija), dukt\xc4\x97 Simona\xc2\xa0\xe2\x80\x93 grafikos dizainer\xc4\x97 (Vilniaus dail\xc4\x97s akademija), dukt\xc4\x97 Iveta\xc2\xa0\xe2\x80\x93 dailinink\xc4\x97 scenograf\xc4\x97 (Vilniaus dail\xc4\x97s akademija)._NEWLINE_1976 m. S\xc4\x85junginio muzikini\xc5\xb3 teatr\xc5\xb3 k\xc5\xabrybinio jaunimo festivalio laureatas._NEWLINE_1977 m. Vokietijos socialistinio darbo \xc5\xbeym\xc5\xabno garb\xc4\x97s vardas._NEWLINE_1985 m. Lietuvos nusipelniusio meno veik\xc4\x97jo garb\xc4\x97s vardas._NEWLINE_2011 m. Lietuvos politini\xc5\xb3 kalini\xc5\xb3 ir tremtini\xc5\xb3 bendrijos medalis \xe2\x80\x9eVilties \xc5\xbevaig\xc5\xbed\xc4\x97\xe2\x80\x9c.\n_START_SECTION_\nK\xc5\xabryba\n_START_PARAGRAPH_\nSureng\xc4\x97 apie 40 individuali\xc5\xb3 parod\xc5\xb3 Lietuvoje ir u\xc5\xbesienyje. Suk\xc5\xabr\xc4\x97 scenovaizd\xc5\xbei\xc5\xb3 ir kostium\xc5\xb3 apie 60 spektakli\xc5\xb3 Vilniaus, Klaip\xc4\x97dos, Erfurto, Kemerovo teatruose. Nuo 2001 m. apipavidalina Lietuvos nacionalinio operos ir baleto teatro vasaros sezon\xc5\xb3 Trak\xc5\xb3 pilyje spektaklius (Vytautas Klova. Pil\xc4\x97nai, 2001 m., Gaetanas Donicetis. Lu\xc4\x8dija di Lamermur, 2002 m.). Scenovaizd\xc5\xbeiai rai\xc5\xa1kios plastikos ir fakt\xc5\xabros, dinami\xc5\xa1ki. Oper\xc5\xb3 scenovaizd\xc5\xbeiai pasi\xc5\xbeymi dekoratyviniu ekspresyvumu, istorini\xc5\xb3 motyv\xc5\xb3 stilizacija._NEWLINE_Apipavidalino daugiau, kaip 330 jubiliejini\xc5\xb3 rengini\xc5\xb3 (Vilniaus 650 m., Vilniaus universiteto 400 m., Pirmosios lietuvi\xc5\xa1kos knygos 450 m., Tautin\xc4\x97s giesm\xc4\x97s 100 m. min\xc4\x97jimus), koncert\xc5\xb3 (dain\xc5\xb3 \xc5\xa1vent\xc4\x97s 1980 m., 1985 m.), S\xc4\x85j\xc5\xabd\xc5\xbeio Steigiam\xc4\x85j\xc4\xaf suva\xc5\xbeiavim\xc4\x85, 1988 m.).'